Mops on brahhükefaalne koeratõug
**Brahhükefaalne hingamisteede obstruktiivne sündroom** (inglise keeles *brachycephalic obstructive airway syndrome*, BOAS) on koera füsioloogiast tingitud patoloogiline konditsioon, mis esineb koeratõugudel, millel on lühenenud kolju ja koon. Selliste koerte hulka kuuluvad koeratõud nagu mops, prantsuse buldog ja inglise buldog.

Sõna "brahhükefaalne" tuleb kreeka keelest (*brachys* lühike + *kephalē* pea) ja tähendab lühikoonulist.

Valikuline aretus on viinud ekstreemsuseni, mis on põhjustanud lühenenud koonuga koertel ülemiste hingamisteede (nina, kõri) deformeerumise. Aretuse läbi esineb hingamisteedes obstruktsioon, pehme kude pole proportsionaalselt koondunud kolju pikkuse suhtes ning koe liigsus põhjustab ohtu hingamisteedes. Brahhükefaalsetel koertel on eeldus põdeda hingamisteede häiretest tingitud terviserikkeid, sest kuigi sellist tõugu koerte koon on lühenenud, ei ole minimeerunud nende hingamiselundid. Kitsa anatoomilise paigutuse tõttu esineb neil selliseid probleeme nagu stenootilised ninasõõrmed, pikenenud pehme suulagi ja kitsenenud trahhea, mistõttu on brahhükefaalsetel koeratõugudel võrreldes klassikaliste tõugudega on raskusi hingamise, treenimise ja mahajahtumisega.

Anatoomiliste väärarengute tõttu on lühikoonulised koerad tundlikumad õhukvaliteedile ja -temperatuurile lennukiga reisides. Mõned lennuliinid on seepärast keelustanud osade brahhükefaalsete koeratõugude transportimise.

Tekkepõhjused
-------------

Lisaks märgatavalt lühenenud koljule, põhjustab hingamisraskusi brahhükefaalsetel koertel pehme koe struktuur suuõõnes (pehmesuulagi, keel, mandlid), mis ei ole proportsionaalselt vähenenud. Koera kasvades hakkab tihenenud pehme kude takistama õhuvoolu, blokeerides kõri ja ninaneelu, halvendades nina termoregulatiivset funktsiooni hingamistee obstruktsiooni tõttu.

Hoolimata pärsitud näo keskosa kasvust, ninakarbikute (ladina keeles *Concha nasalis*) kasv noorlooma ninas on jätkuv, mille tulemusena arenevad need loomal võrdlemisi suureks. Ninakarbikud on nina külgseintes asuvad limaskestaga kaetud luulised väljavõlvuvused ning neil on oluline roll hingamisel. Kontakt keskse ninakarbiku lamellide muskoossete pindade vahel takistab õhu läbitavust ninast. Paljudel brahhükefaalsetel koertel on seega kaasasündinud deformeerunud ninatiivad (ladina keeles *Ala nasi*), mis tähendab, et nende ninasõõrmed on stenootilised (kitsenenud), moodustades vaid väikesed pilud. Sellised arengulised kõrvalekalded suurendavad õhuvoolu takistuse tõttu hingamispingutust, mis omakorda võib põhjustada hingamisteede, enamasti kõri, töötamise lakkamist.

Kliinilised näitajad ja sümptomid
---------------------------------

Brahhükefaalse hingamisteede obstruktiivsele sündroomile on iseloomulik krooniline õhupuudulikkus, treenimisraskused (jalutamine, jooksmine ja mängimine), kalduvus ülekuumenemisele, sagenenud ning ebaloomulik hääl hingamisel. Sellistel koertel on tihti väike vere hapnikusisaldus, mis võib põhjustada minestamist. Brahhükefaalsetel koertel on kalduvus kogeda kuumarabandust, mis võib viia surmani. Raskematel haigusjuhtudel esineb koertel vaevalist hingamist, mis väljendub tihti nende keha avaramas hoiakus, küünarnukid rinnakust väljapoole suunatuna. Seisundit halvendab ülekaalulisus.

Brahhükefaalse sündroomiga kaasnevad tihti oksendamine, norskamine, tsüanoos ja rahutus. Sündroomi kulg võib viia neelamisraskusteni, suurenenud riskini põdeda hamba- ja silmahaigusi ning infektsioonideni näo nahavoltide vahel. Kliinilised näitajad progresseeruvad ja muutuvad tõsisemaks pärast koera 12-kuuseks saamist ning on pärast seda eluaegsed. Sellistel koertel on raskusi maha jahtumise ja rahunemisega pärast aktiivset või intensiivset tegevust. Ükskõik millisel kujul stress, treening või erutus võib esile kutsuda hingamishäireid, mistõttu nende hingamisteed varisevad kokku, lõppedes vahel ka surmaga.

Brahhükefaalse sündroomiga kaasnevad tihti oksendamine, norskamine, tsüanoos ja rahutus. Sündroomi kulg võib viia neelamisraskusteni, suurenenud riskini põdeda hamba- ja silmahaigusi ning infektsioonideni näo nahavoltide vahel. Kliinilised näitajad progresseeruvad ja muutuvad tõsisemaks pärast koera 12-kuuseks saamist ning on pärast seda eluaegsed.

Diagnoosimine
-------------

Brahhükefaalset sündroomi diagnoosimisel võetakse arvesse koera tõugu, kliinilisi näitajaid ja füüsilist läbivaatust. Mõni kliiniline näitaja on diagnoositav juba visuaalsel läbivaatusel, näiteks stenootilised ninasõõrmed või norskamine. Pikenenud pehmesuulae, väljapööratud kõrivatsakeste ja teiste anatoomiliste muutuste diagnoosimiseks on tarvis tugevaid rahusteid/narkoosi või läbi viia anesteesia. Kuna brahhükefaalse sündroomiga koertel on suurenenud risk saada anesteesiast tingitud tüsistusi, on soovituslik eelnevalt teha vereanalüüs (pH ja CO2 taseme mõõtmiseks veres) ja läbi viia röntgenuuring koera kaelast ja rinnast patsiendi tervise hindamiseks ning riskide ennetamiseks. Lisaks on võimalik läbi viia endoskoopia uuring ülemiste hingamisteede ja trahhea läbivaatuseks, biopsia või bakterioskoopilised uuringud.

Ravi
----

Kuna ülekaalulisus raskendab brahhükefaalse koera tervislikku seisundit, on kaalulangetamine oluline osa paranemisprotsessist juhul, kui koer on ülekaaluline. Kergete või harvaesinevate sümptomite korral on võimalik konditsiooni leevendada füüsiliste harjutustega, vältides kuuma või niisket õhkkonda, hoides koera suvel õhurikkas keskkonnas ning vältides stressi.

Kortikosteroidid, mittesteroidsed põletikuvastased ravimid (NSAID-id) ja hüperbaariline hapnikuteraapia on efektiivsed lühiajaliseks hingamisteede põletiku või hingamishäirete leevendamiseks. Vaatamata sellele ei paranda selline ravimismeetod sisemisi anatoomilisi väärarenguid.

Kui kliinilised näitajad segavad koeral hingamist, on võimalus sekkuda kirurgiliselt. Stenootilised ninasõõrmeid saab kirurgiliselt korrigeerida, eemaldades ninasõõrmest tüki koest, võimaldades õhul paremini nina läbida. Pikenenud pehmesuulage on võimalik kirurgiliselt lühendada normaalpikkuseks. Väljapööratud kõrivatsakesi opereeritakse, et vältida kõri obstruktsiooni. Kirurgilisel sekkumisel praktiseeritakse tihti pikenenud pehmesuulae resektsiooni protseduuri CO2-laseriga (inglise keeles *Elongated soft palate resection with a CO2 surgical laser*). Kuna pärast operatsiooni ja selle käigus võib esineda palju tüsistusi, on mitmed veterinaarid kõhklevad selliste kirurgiliste protseduuride läbiviimisel. Resektsiooni protseduur süsinikdioksiidlaseriga on vähendanud tekkivaid probleeme operatsiooni käigus. Protseduuri kasutuselevõtt on aidanud varakult avastada ja kirurgiliselt korrigeerida brahhükefaalseid väärarenguid.

Brahhükefaalsed koeratõud
-------------------------

* Mops
* Inglise buldog
* Pekingi koer
* Prantsuse buldog
* Brüsseli grifoon
* Jaapani spanjel
* Bostoni terjer
* Shih Tzu
* Tšau-tšau
* *Chihuahua*
* Lhasa apso
* Bullmastif
* Kuningas Karli spanjel
* Bokser
* Inglise mastif
* Ahvpinšer
* Bordoo dogi

Viited
------

1. 1 2  Liu, N. Troconis, E. L. Kalmar, L. Price, D. J. Wright, H. E. Adams, V. J. Sargan, D. R. Ladlow, J. F. "Conformational risk factors of brachycephalic obstructive airway syndrome (BOAS) in pugs, French bulldogs, and bulldogs". *PLOS ONE*. 1. august 2017. Vaadatud 1.11.2020.
2. ↑  "Brahütsefaalne Sündroom Koertel"[*alaline kõdulink*]. Vaadatud 1.11.2020
3. 1 2 3 4  "Air travel and short-nosed dogs FAQ". *American Veterinary Medical Association*. Vaadatud 1.11.2020.
4. 1 2 3 4 5 6 7 8 9  Packer, R. M. A. Hendricks, A. Tivers, M. S. Burn, C. C. "Impact of Facial Conformation on Canine Health: Brachycephalic Obstructive Airway Syndrome". *PLOS ONE*. 28. oktoober 2015. Vaadatud 2.11.2020.
5. ↑  Rõigas, Mari. 2017. "Hingamisel on tähtis roll ka ninakarbikutel". *60: Ajakiri Elukogenud Inimesele*. *AS Eesti Meedia*. Mai 2017. Nr 5/56, lk 10. Vaadatud 02.11.2020.
6. 1 2 3 4 5 6 7  Williams, K, C. Yuill. "Brachycephalic Airway Syndrome in Dogs". VCA Hospitals. Vaadatud 2.11.2020.
7. 1 2 3 4  "Brachycephalic Syndrome in Dogs and Cats". *Veterinary & Aquatic Services Department, Drs. Foster & Smith*. Vaadatud 1.11.2020.
8. ↑  Arza, R. "Elongated soft palate resection with a CO2 surgical laser". *Veterinary Practice News*. The Education Center. Oktoober 2015. lk 32. Vaadatud 02.11.2020.
9. ↑  Wondra, S. "Brachycephalic Dog Breeds". *PetCareRx*. 12. september, 2020. Vaadatud 02.11.2020.
10. ↑   "The Cost of Cuteness: Health and Welfare Issues Associated with Brachycephalic Dog Breeds." *Humane Society Veterinary Medical Association*. Vaadatud 02.11.2020.